Jørgen Klubien slog sig ned i Californien for 40 år siden som tegner for blandt andre Disneys tegnefilm, og han bliver stadig inspireret af Los Angeles' kulturelle diversitet.
Olvera Street. Fold sammen
Foto: VisitCalifornia og Discover Los Angeles
Tegnefilmstegner og manuskriptforfatter, musiker og sanger
Hvordan havnede du i L.A.?
»Jeg kom første gang hertil i sommeren 1975, da jeg turede rundt i USA med Greyhound-bus. Dengang syntes jeg ikke om byen, fordi jeg ikke selv kunne køre rundt i den. L.A. er svær at opleve og forstå uden en bil, fordi den er så stor. Nogle år senere, da jeg begyndte på kunstskolen CalArts, fik jeg min egen, en brun Ford Pinto for kun 800 dollars, og jeg følte mig som en konge! Jeg har haft afstikkere til San Francisco og Portland i Oregon, men Los Angeles har været mit hjem det længste stykke tid, 22 år.«
I denne uge tager Jørgen Klubien os med til sit Los Angeles, hvor han bor, når han ikke turnerer med Danseorkestret i Danmark. Her kan man opleve storslået natur, lasso-ridning, en lille havfrue, hippe restauranter og alt godt fra syd for Californiens grænse.
Hvad holder du særligt af?
»Byens DNA udspringer af filmindustrien, i begyndelsen især med vægt på westerns. Derfor er her en ret stor ride-tradition, som jeg forsøger at tage del i. Jeg har lært det mest elementære ved polospillet på The California Polo Club i Sunland, og jeg kan swinge en lasso fra hesteryg. Jeg kan også finde på at tage en hyggelig ridetur hos The Equestrian Center i Burbank, som er det store sted for hesteejere og -elskere. Men jeg kan især lide at være blandt kreative folk, som enten er flyttet hertil på grund af branchen, eller hvis forældre havde noget med den at gøre. Det gør Los Angeles til et sjovt sted med spændende mennesker med fælles interesser.«
Foto: VisitCalifornia og Discover Los Angeles.
»Jeg tager dem gerne ud til Forest Lawn Memorial Park i Glendale, som er et smukt anlæg fra 1906. En kopi af Eriksens Den Lille Havfrue-statue byder velkommen ved indgangen, ligesom der er full size statuer af Michelangelos David og Thorvaldsens Jesus. Mange kendte er begravet her, blandt andre Michael Jackson og Walt Disney, og så er der desuden et ret imponerende mindested til ære for Jean Hersholt, den danskfødte trækkerdreng, som kom til Hollywood i stumfilmens tid og blev en anerkendt skuespiller og præsident for Filmakademiet. Hvert år uddeles den humanitære Jean Hersholt Award på grund af hans arbejde med at sørge for sygeforsikring m.m. for filmarbejdere.«
Hvilke steder kan du ikke undvære ved byen?
»Hver anden søndag i måneden er der det store loppemarked i Rose Bowl i Pasadena, hvor der er rigtig mange fede ting og masser af godt vintagetøj. Min kone, Trine, og jeg kan bruge en hel dag her, stadig uden at komme det hele igennem.«
»Et hipt og hyggeligt sted er Café Stella på Sunset Junction i Silver Lake med en ægte fransk bistromenu. Damon’s Steak House på N Brand Avenue i Glendale er et gammeldaws sted med polynesisk indretning, som blev populært i 1960erne, hvor de serverer ypperlige prime ribs og gode mai tais. Den legendariske El Coyote Café på Beverly Boulevard er et af de gode steder for autentisk mexicansk mad, og deres margaritas er kåret som de bedste af byens aviser.«
Hvad er din lokale specialitet?
»Los Angeles er lig med mexicansk mad. Her fås den ægte vare og tæt på, hvor vi bor i bydelen Montrose, ligger El Cabanita, hvor både maden og drinks er i top, ikke mindst deres marinerede tacos med carnitas. Hvis man tager til Olvera Street i downtown Los Angeles, kan man opleve en af de allerførste gader i byen, som stadig er 100 procent mexicansk. Der er masser af gode restauranter, men selvfølgelig også butikker med mønstrede tæpper og flot tøj fra Mexico samt det obligatoriske gøgl og alskens souvenirs.«
Hvad kan man opleve, som er særligt for L.A.?
»Der er utroligt mange gode musikere i byen, så man kan altid gå ud og høre topkvalitet – fra baptistkirkernes kor til fusionsjazz i verdensklasse på The Baked Potato i Studio City.«
Hvad får dit hjerte til at banke over L.A.?
»Naturen er imponerende. Jeg nyder hver dag at kigge på de høje palmer med højhuse og bjergene som baggrund. Den mexicanske kultur med menneskene og de stærke farver, som de foretrækker, giver også sanseindtrykkene én på frakken. Det kan jeg godt lide som kontrast til mit barndoms mere grå, men også smukke hammerhøiske lys i København K.«
Hvad gør amerikanerne godt, som vi kan lære af?
»Jeg tror, los angelinos som helhed er umiddelbare, åbne og snakkesalige, fordi vi alle sammen er tilflyttere. Jeg har vænnet mig til det og kan faktisk godt lide den lille, hurtige samtale med fremmede, som man kan have dagligt. Det gør vi ikke så meget i Danmark, men der har vi også vores familier og barndomsvenner lige om hjørnet, ik'?«
Downtown Los Angeles. Fold sammen
Foto: Discover Los Angeles.